b'\n_START_ARTICLE_\nPla\xc3\xa7a Farners\n_START_SECTION_\nDescripci\xc3\xb3\n_START_PARAGRAPH_\nLa Pla\xc3\xa7a Farners \xc3\xa9s un espai urb\xc3\xa0 obert, situat al costat esquerre de l\'esgl\xc3\xa9sia de Santa Coloma de Farners. La seva forma \xc3\xa9s quasi rectangular amb una prolongaci\xc3\xb3 trapezo\xc3\xafdal cap al carrer del Prat. A la zona central hi ha una \xc3\xa0rea rectangular amb paviment de terra voltada per quatre carrers amb el per\xc3\xadmetre delimitat pels arbres plataners formant una U. El costat obert deixa veure l\'esgl\xc3\xa9sia i, en primer terme, la porxada anomenada Les Mesures que \xc3\xa9s l\'element m\xc3\xa9s caracter\xc3\xadstic de la pla\xc3\xa7a. Un dels costats \xc3\xa9s utilitzat per un dels bars amb taules i cadires. La pla\xc3\xa7a est\xc3\xa0 envoltada de bancs de pedra i en un angle destaca una font de ferro amb una escultura petita al capdamunt. A l\'altre extrem d\'aquesta font, prop de l\'esgl\xc3\xa9sia hi ha un monument dedicat a Salvador Espriu obra de l\'escultor de Subirachs.\n_START_SECTION_\nCasa als n\xc3\xbameros 4-5\n_START_PARAGRAPH_\nAquest edifici est\xc3\xa0 situat a un extrem de la pla\xc3\xa7a, just al xamfr\xc3\xa0 amb l\'inici del carrer Major. Es tracta d\'una casa de tres plantes amb porxada d\'arcs de mig punt de pedra que continua en la casa del costat. Les obertures s\xc3\xb3n rectangulars senzilles i, les del primer pis, s\'obren a un balc\xc3\xb3 corregut, mentre que les del segon tenen un balconet cadascuna. Les baranes s\xc3\xb3n de ferro pintades de blanc. L\'edifici est\xc3\xa0 coronat per una motllura recta sobre la que s\'aixeca una cornisa ondulada de dos trams acabada amb tres florons. Tot el parament \xc3\xa9s pintat d\'un vermell intens i els angles, les cornises i els marcs de les obertures s\xc3\xb3n blancs.\n_START_SECTION_\nCasa als n\xc3\xbameros 6-7\n_START_PARAGRAPH_\nEdifici entremitgeres de tres plantes, amb porxada a la planta baixa i galeria central de forma pentagonal amb balcons a banda i banda. Aquesta petita galeria que sobresurt de la fa\xc3\xa7ana, est\xc3\xa0 coberta amb teula \xc3\xa0rab a difer\xc3\xa8ncia de tot l\'edifici, que presenta un gran terrat amb barana de ferro a la part superior, sobre la cornisa. La porxada \xc3\xa9s de dues arcades d\'arc carpanell sobre pilastres de pedra que segueix la l\xc3\xadnia de la fa\xc3\xa7ana de la casa del costat. Les obertures del primer i segon pis s\xc3\xb3n rectangulars i estan conformades amb pedra, els balcons s\xc3\xb3n de barrots de ferro forjat. La resta del parament \xc3\xa9s arrebossat i pintat de color taronja, menys la paret de la planta baixa, sota la porxada, que \xc3\xa9s coberta de plaques de pedra. En aquesta planta actualment hi ha ubicada una entitat banc\xc3\xa0ria.\n_START_SECTION_\nHist\xc3\xb2ria\n_START_PARAGRAPH_\nEl 27 de juliol de 1344 Pere el Cerimoni\xc3\xb3s concedeix a Santa Coloma de Farners, a petici\xc3\xb3 dels Vilademany, el privilegi de celebrar mercat els dimecres que a finals del segle XVII es trasllada al dilluns. Des d\'un principi i fins a l\'actualitat el lloc de celebraci\xc3\xb3 d\'aquest mercat setmanal ha estat la pla\xc3\xa7a Farners. Primer s\'utilitzava l\'espai entre l\'esgl\xc3\xa9sia, la casa Farners i el "torrent del merder". Entre 1750 i 1760 s\'enderroc\xc3\xa0 la pres\xc3\xb3 i es constru\xc3\xad la capella dels Dolors i les primeres noves Mesures, alhora que es cobria el torrent del merder. El 1781 s\'instal\xc2\xb7l\xc3\xa0 a la pla\xc3\xa7a una font p\xc3\xbablica i uns abeuradors. L\'any 1874, durant la tercera guerra carlina, la casa Farners va ser cremada. El 21 de juny de 1880 en un ple extraordinari s\'acordava l\'ampliaci\xc3\xb3 de la pla\xc3\xa7a. L\'any 1883 l\'ajuntament urbanitz\xc3\xa0 la nova pla\xc3\xa7a ampliant l\'espai a l\'antic solar d\'aquesta casa i ajuntant la pla\xc3\xa7a del carrer del Prat._NEWLINE_La Pla\xc3\xa7a Farners ha tingut diferents noms al llarg de la hist\xc3\xb2ria: Pla\xc3\xa7a del Creuet o dels tossinos, de la Constituci\xc3\xb3, Pla\xc3\xa7a de la Republica i Plaza del General\xc3\xadsimo.'